Diari Oficial de la Generalitat Valenciana


Sumari del DOGV 2854, del 23-10-1996 (1996/839645)

RESOLUCIÓ de 29 de desembre de 1995, de la directora general de Qualitat Ambiental, per la qual s'efectua declaració d'impacte ambiental.
-----------------------------------------------------------------------------------------------------------------------------------------

### Dades del document

Número de DOGV
:   2854

Data del DOGV
:   23-10-1996

Secció del DOGV
:   ALTRES DISPOSICIONS

Número del document
:   1996/839645


Data del document
:   29-12-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 29 de desembre de 1995, de la directora general de Qualitat Ambiental, per la qual s'efectua declaració d'impacte ambiental.   
Vist l'expedient 185/95-AIA sobre un projecte de construcció de naus avícoles per a una activitat d'engreixament de pollastres, a la partida Plano del terme municipal de Sant Mateu (Castelló), la promotora del qual és la Sra. Juana Prades Giner.   
Vist que la documentació, formada per l'expedient municipal, el projecte d'activitat i l'estudi d'impacte ambiental ha estat enviada a través de la Comissió Provincial de Qualificació d'Activitats.  
En l'expedient municipal s'han dut a terme les següents actuacions:  
- Autorització prèvia: amb data de 22 de març de 1995, el president de la Comissió Territorial d'Urbanisme de Castelló resol concedir autorització prèvia a la Sra. Juana Prades Giner per a la construcció de dues naus per a engreixament de pollastres, al polígon 51, parcel·les 4, 5, 6, 7 i 8, partida Plano, terme municipal de Sant Mateu, sòl classificat com a no urbanitzable.  
- Informe sanitari: «... El local i les instal·lacions posseeixen les condicions exigides per la legislació tecnicosanitària. A la mateixa zona o les proximitats existeixen altres activitats anàlogues que poden produir efectes additius».  
- Informe tècnic: «... L'emplaçament està d'acord amb les ordenances municipals i els plans d'ordenació urbana».  
- S'ha sotmès l'expedient a un període d'informació pública a través de la inserció d'anuncis en el tauler d'anuncis i en el Butlletí Oficial de la Província núm. 48, de 22 d'abril de 1995. Durant aquest període no s'han presentat al·legacions segons la diligència efectuada pel secretari de l'ajuntament.  
Vist que l'objecte del projecte és la construcció de dues naus amb vessants a dues aigües, de 117 m de llargària i 12 m d'amplària, per a destinar-les a l'engreixament de pollastres. El paviment de la nau serà de formigó en massa sobre macadam, amb els pendents adequats per facilitar la neteja de la nau.  
Els accessos es realitzaran amb portes metàl·liques, i s'assegurarà la ventilació per mitjà de finestres regulables del tipus guillotina als dos costats de la façana.  
Es complementaran les obres amb la instal·lació d'una fossa de recollida de les aigües de neteja de les naus, com també una altra per a l'eliminació dels animals morts.  
Vist que la granja s'estableix per albergar 28.080 animals per cicle. La mitjana de dies d'engreixament és d'uns 60 dies, passats els quals s'assoleix el pes mitjà apte per a la venda. Si es té en compte que calen de 10 a 25 dies per a la neteja i la reposició d'una partida nova, es podran obtenir durant el període d'un any cinc partides, cosa que suposa una producció anual d'entre 140.000 i 150.000 animals.  
Vist que en l'estudi d'impacte ambiental s'indica que l'activitat se situa en sòls agrícoles de secà amb cultiu d'oliveres i ametllers.  
A l'extrem nord de la parcel·la existeix un barranc amb un desnivell respecte de la finca de 10 metres. Per a major seguretat, i per prevenir qualsevol infiltració de les aigües de neteja de les naus, es construirà una fossa sèptica amb tractament hidròfug. D'aquesta manera no es produiran ni abocaments a l'exterior ni infiltracions al barranc o a capes de terra inferiors.  
Continua indicant l'estudi que, realitzant un adequat control de fems extrets en cada ventrada, com també una correcta recollida de les aigües de neteja de les naus i l'eliminació dels animals morts a la fossa de cadàvers, es té la completa seguretat de no produir cap afecció als cursos d'aigua superficials i subterranis.  
Com les naus es troben allunyades de la carretera d'Albocácer i pròximes a camins poc transitats, el projecte no afectarà la qualitat del paisatge.  
Vist que es va sol·licitar a la promotora que presentara una ampliació de l'estudi d'impacte ambiental pel que fa als punts següents:  
1. El volum de residus generats, tractament al qual se sotmeten, posterior destinació i justificació d'aquest.  
2. En el tractament elegit se'n descriurà i detallarà degudament el fonament i la infraestructura necessària.  
3. En l'estudi d'impacte ambiental cal incloure una descripció detallada del projecte amb totes les alternatives tècniques viables; i una descripció detallada del medi on es desenvolupa l'activitat. Una vegada conegudes aquestes dades es realitzarà una identificació i valoració dels possibles efectes negatius que puguen generar-se del desenvolupament de l'activitat sobre els elements del medi.  
4. Mesures protectores i/o correctores previstes per a cada element impactat negativament.  
5. Programa de vigilància ambiental que garantisca el desenvolupament de l'activitat i de les mesures tal i com s'ha previst, com també la correcció de qualsevol efecte no valorat.  
Vist que en l'ampliació sol·licitada s'indica que, amb una densitat de 10-11 pollastres per m2 s'obtindrà una població de 30.000 pollastres per partida. Si es realitzen cinc partides a l'any, i atès que els residus produïts en acabar la partida, i que la producció per animal és aproximadament d'1,250 kg, s'obtindran 187.500 kg de gallinassa a l'any.   
Una vegada obtinguda cada partida, els residus generats són venuts a empreses que els recullen, els tracten i els distribueixen.  
Vist que les mesures correctores previstes es basen en la creació d'una fossa de destrucció de cadàvers de 2 metres de profunditat i 1,50 x 1,50 m de dimensions en planta, es construirà amb formigó hidròfug i disposarà de tapa metàl·lica de tancament. Estarà ple en la tercera part de calç viva.  
Per a la recollida d'aigües de neteja es construirà una fossa sèptica amb formigó hidròfug en solera i parets laterals de 4 x 4 x 2 metres de dimensions.  
Es netejaran i desinfectaran les naus amb productes fungicides, viricides i bactericides després de cada partida.  
Atès que, per als residus ramaders resultants d'una explotació agrícola, s'ha de preveure la creació de femer on el ramader duga a terme el procés de compostatge per a l'obtenció d'un producte adequat per a la utilització com a adob orgànic o la venda a una empresa especialitzada encarregada d'elaborar per a la posterior comercialització com a compost.  
En els dos casos s'ha de justificar degudament, aspecte que no ha estat desenvolupat en aquest estudi.  
El femer ha de crear-se quan el ramader té una demanda de gallinassa pels agricultors de la zona.  
Atès que en l'estudi d'impacte ambiental ha de dur-se a terme un inventari ambiental i la descripció de les interaccions ecològiques i ambientals claus, com també una identificació i valoració d'impactes previsibles de les actuacions projectades sobre els aspectes ambientals.   
Una vegada identificats i valorats cal indicar les mesures previstes per a reduir, eliminar o compensar els efectes ambientals negatius significatius.  
Atès que les instal·lacions han d'integrar-se en el medi on se situen per mitjà de tipologia constructiva pròpia de la zona, colors adequats i/o creació de pantalla arbòria, etc.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5è de la Llei d'Impacte Ambiental i concordants del reglament que la desenvolupa.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en d'altres disposicions que hi són aplicables.  
Atès que l'article 5é de la Llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental  
Primer   
Estimar acceptable, únicament a l'efecte ambiental, el projecte de construcció de naus avícoles per a una activitat d'engreixament de pollastres, a la partida Plano del terme municipal de Sant Mateu (Castelló), la promotora del qual és la Sra. Juana Prades Giner, vist l'estudi d'impacte ambiental i sempre que es complisquen les següents mesures:  
1. Si en el termini d'un mes, comptador a partir del rebut de la notificació d'aquesta declaració d'impacte ambiental, no es justifica l'empresa encarregada de la recollida i tractament de la gallinassa, la part promotora ha de construir un femer executat amb material impermeable on aquest subproducte finalitze el procés de fermentació controlada i aeròbia fins l'obtenció d'un producte adequat per a la utilització com a adob orgànic.  
2. Integració paisatgística per mitjà d'una pantalla arbòria i/o colors de les edificacions.  
Segon  
Notificar a les persones interessades que contra aquesta resolució, per tractar-se d'un acte de tràmit que no posa fi al procediment ni produeix indefensió, no pertoca cap recurs; sense perjudici de l'ús dels mitjans que en defensa del seu dret s'estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 29 de desembre de 1995.- La directora general de Qualitat Ambiental: Gloria Arnandis Boix.